Трумэн йәш сағынан Вест-Пойнттағы Хәрби академияға инергә хыяллана, әммә күҙҙәренең насар күреүе быға ҡамасаулай. 1905 йылда ул Миссури штатының Милли гвардияһына яҙыла, хәйләләп медосмотр үтә, һәм алты йылда Канзас-ситиҙың артиллерия батареяһында капрал дәрәжәһенә тиклем етә. 1917 йылда АҠШ беренсе донъя һуғышына ингәс, Трумэн, тәүге тапҡыр офицер званиеһын алып, Милли гвардияла хеҙмәт итә башлай.